SKRIFTLIG FORESPØRGSEL E-2514/02

af Alexandros Alavanos (GUE/NGL) til Kommissionen

(9. september 2002)

Om: Tiltrædelseslande og forordning (EØF) 1408/71

Efter 1984 er adskillige græske statsborgere, der under den græske borgerkrig 1945-1949 var flygtet til Polen, Tjekkiet, Slovakiet, Rusland, Ungarn, det tidligere DDR, Bulgarien, Rumænien og andre lande som politiske flygtninge, vendt tilbage til Grækenland. Til trods for, at der med de ovennævnte lande er underskrevet bilaterale aftaler om opnåede forsikringsmæssige rettigheder, står disse grækere efter hjemvendelsen over for adskillige problemer, idet de får anerkendt et klart nedsat antal arbejdsår samtidig med, at der heller ikke tages hensyn til beskæftigelsens art (f.eks. yderst sundhedsfarligt arbejde). De er således tvunget til at fortsætte med at gå på arbejde til langt op i deres høje alderdom for at få en pension, der giver mulighed for en menneskeværdig tilværelse.

Kan Kommissionen oplyse, om man under drøftelserne med de ovennævnte tiltrædelseslande vil forsøge at finde en løsning på problemerne vedrørende de forsikringsmæssige rettigheder, som de græske politiske flygtninge har opnået i den periode, hvor de har været beskæftiget i de ovennævnte lande, sådan som det også er sket i forbindelse med de græske politiske flygtninge i det tidligere DDR (forordning (EØF) 1408/71(1))?

(1) EFT L 149 af 5.7.1971, s. 2.

Svar afgivet på Kommissionens vegne af Günter Verheugen

(15. oktober 2002)

I bilaterale aftaler mellem Grækenland og flere østeuropæiske lande har Grækenland indvilget i at anerkende tidsrum, hvor græske statsborgere har arbejdet i disse lande, med henblik på beregning af pensionsudbetalinger. Dette blev gjort for at beskytte disse menneskers pensionsrettigheder, der måske ellers var gået tabt. Pensionerne betales således nu af Grækenland. Hvorledes disse anerkendte tidsrum skal behandles er blevet afgjort af de græske myndigheder og er et spørgsmål, der hører under den nationale kompetence. Alle spørgsmål om den måde, hvorpå disse tidsrum er blevet anerkendt, bør derfor rettes til de græske myndigheder.

Med tiltrædelsen vil de berørte græske borgere have mulighed for at anmode om en genberegning af deres pensioner på grundlag af Fællesskabets bestemmelser, hvis de måtte ønske dette. I betragtning af det lavere pensionsniveau i de østeuropæiske lande er det imidlertid usandsynligt, at dette vil føre til mere gunstige pensionsrettigheder det vil formentlig være bedre at beholde den nuværende pension som beregnet og betalt af Grækenland.

Der var ingen særlige ordninger for græske statsborgere, der arbejdede i det tidligere DDR. En eksisterende aftale om pensionsrettigheder blev inkorporeret i Rådets forordning (EØF) nr. 1408/71 af 14. juni 1971 om anvendelse af de sociale sikringsordninger på arbejdstagere og deres familiemedlemmer, der flytter inden for Fællesskabet, og den gælder derfor fortsat. Der har været afholdt drøftelser i den administrative kommission for vandrende arbejdstageres sociale sikring, som er nedsat i henhold til denne forordning, om hvad der skal indgå i dens bilag. Som følge af disse drøftelser, der omfattede både medlemsstater og kandidatlande, vil ingen af de aftaler, der er indgået med kandidatlandene, blive inkorporeret i forordningen som bilag. Det forhold, at disse aftaler ikke indgår i forordningen, forhindrer dog ikke på nogen måde enkeltpersoner i at anmode om en genberegning af deres rettigheder.